| EumalostráceosEumalacostraca |
| --- |
| *Cancer pagurus* |
| Clasificación científica |
| 

|  |  |
| --- | --- |
| Reino: | Animalia |
| Subreino: | Eumetazoa |
| Filo: | Arthropoda |
| Subfilo: | Crustacea |
| Clase: | Malacostraca |
| Subclase: | **Eumalacostraca**Grobben, 1892 |

 |
| Superordes |
| * Syncarida
* Peracarida
* Eucarida
 |

A dos **eumalacostráceos** (**Eumalacostraca**) é unha subclase de crustáceos da clase dos malacostráceos. Agrupa unhas 42 000 especies, o que representa case todos os malacostráceos coñecidos, e case os dous terzos dos crustáceos. Comprende, entre outros, a orde dos decápodos, que inclúe a maioría das especies de marisco máis consumidas polo ser humano e, por tanto, con máis interese biolóxico, pesqueiro e comercial.

Características
---------------

Anatomía dun malacostráceo
Os eumalacostráceos teñen o corpo dividido en 19 segmentos ou metámeros: 5 cefálicos (cefalonitos), 8 torácicos (toracómeros) e 6 abdominais, na *cola* ou pleon (pleonitos). Esta estrutura corporal coñécese como *facies caridoide*, termo cuñado por William Thomas Calman en 1909. Os apéndices torácicos están articulados e os animais utilízanos para nadar ou para camiñar. Crese que o seu antepasdo común tiña unha casca, e a maioría das especies viventes posúena, pero perdeuse nalgúns subgrupos.

Na maioría dos eumalacostráceos os primeiros segmentos do tórax fusiónanse coa cabeza, formando o chamado cefalotórax, de xeito que o tórax parece que teña menos segmentos; por exemplo, nos decápodos, os tres primeiros segmentos torácicos están fusionados coa cabeza e o tórax parece que teña só cinco toracómeros; fálase entón de pereion; o pereion é, pois, o conxunto dos segmentos torácicos non fusionados coa cabeza, e os seus apéndices denomínanse pereiópodos.

Os apéndices dos segmentos fusionados non desaparecen, senón que se transforman en maxilípedos que colaboran no procesado dos alimentos; seguindo co exemplo dos decápodos, con tres toracómeros fusionados e cinco libres (pereion), posúen tres maxilípedos e cinco pereiópodos. Os pereiópodos úsanse para camiñar (grupo *Reptantia*) ou para copular, e o último segmento do pleon, o telson, axudado polo resto de pleópodos, para nadar (grupo *Natantia*).

Como a maioría dos crustáceos, os eumalacostráceos realizan a excreción a través de auténticos nefridios situados xunto á boca (glándulas maxilares) ou na base das antenas (glándulas antenais).

Taxonomía
---------

### Descrición

Este taxon foi descrito en 1892 polo zoólogo austríaco Karl Grobben, especialista en carcinoloxía.

### Etimoloxía

O termo do latín científico *Eumalacostraca* está formado polo elemento *eu-*, adaptación do do grego antigo εύ-, derivado do adverbio εὖ, acusativo singular neutro de ἐΰς, "bo", "auténtico", "exacto", unido ao termo *Malacostraca*. Literalmente: "os verdadeiros malacostráceos". (O termo *Malacostraca* fora cuñado polo zoólogo francés Pierre André Latreille en 1802, e está formado polos elementos *malac-*, tirado do grego antigo μαλακός *malakós*, "brando", *-ostraca*, derivado do grego ὄστρακον *óstrakon*, "cuncha", rematado todo o termo na desinancia latina *-a*, indicando substantivo neutro plural).

Clasificación
-------------

A clasificación dos crustáceos sempre foi complicada e moi controvertida. En 2001 Martin e Davis estableceron a seguinte clasificación de supeordes e ordes para os eumalacostráceos.

*Nototropis swammerdamei* (*Peracarida*).
*Koonunga cursor* (*Syncarida*).
**Subclase *Eumalacostraca*** Grobben, 1892

* Superorde *Syncarida* Packard, 1885
	+ Orde *Palaeocaridacea* †
	+ Orde *Bathynellacea* Chappuis, 1915
	+ Orde *Anaspidacea* Calman, 1904
* Superorde *Peracarida* Calman, 1904
	+ Orde *Spelaeogriphacea* Gordon, 1957
	+ Orde *Thermosbaenacea* Monod, 1927
	+ Orde *Lophogastrida* Sars, 1870
	+ Orde *Mysida* Haworth, 1825
	+ Orde *Mictacea* Bowman, Garner, Hessler, Iliffe & Sanders, 1985
	+ Orde *Amphipoda* Latreille, 1816
	+ Orde *Isopoda* Latreille, 1817
	+ Orde *Tanaidacea* Dana, 1849
	+ Orde *Cumacea* Krøyer, 1846
* Superorde *Eucarida* Calman, 1904
	+ Orde *Euphausiacea* Dana, 1852
	+ Orde *Amphionidacea* Williamson, 1973
	+ Orde *Decapoda* Latreille, 1802

Notas
-----

1. ↑  Brusca, R. C. & Brusca, G. J. 2005. *Invertebrados*, 2ª edición. Madrid: McGraw-Hill-Interamericana. ISBN 0-87893-097-3.
2. ↑  Gary C. B. Poore (2002). "Introduction". *Crustacea: Malacostraca*. Zoological catalogue of Australia. 19.2A. CSIRO Publishing. pp. 1–7. ISBN 978-0-643-06901-5.
3. ↑  Hessler, Robert R. (1983). "A defense of the caridoid facies; wherein the early evolution of the eumalacostraca is discussed". En Schram, Frederick R. *Crustacean Phylogeny* (PDF). Rotterdam: A. A. Balkema. ISBN 90-6191-231-8. Arquivado dende o orixinal (PDF) o 14 de maio de 2014. Consultado o 29 de agosto de 2018.
4. ↑  C. Grobben (1892). "Zur Kenntnis des Stammbaumes und des Systems der Crustaceen". *Sitzber. K. Akad. Wiss. Vienna, Math. Nat. Cl.* **101**: 237–274.
5. ↑  Liddell & Scott (1940): εὖ en *A Greek–English Lexicon*, Oxford: Clarendon Press.
6. ↑  J. W. Martin & G. E. Davis (2001). *An Updated Classification of the Recent Crustacea* (PDF). Natural History Museum of Los Angeles County. Arquivado dende o orixinal (PDF) o 29 de decembro de 2009. Consultado o 27 de novembro de 2016.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Eumalacostráceos Modificar a ligazón no Wikidata*** |

|  |  |
| --- | --- |
|  | Wikispecies posúe unha páxina sobre:  ***Eumalacostráceos*** |

### Bibliografía

* Brusca, R. C. & Brusca, G. J. (2005): *Invertebrados*, 2ª edición. Madrid: McGraw-Hill Interamericana. ISBN 0-87893-097-3.
* Frings, H. e Frings, M. (1975): *Conceptos de Zoología*. Madrid: Editorial Alhambra. ISBN 84-205-0505-6.
* Grassé, P.-P. E. A. Poisson e O. Tuzet (1976): *Invertebrados*. (En Grassé, P.-P. Zoología, vol. 1) Barcelona: Toray-Masson. ISBN 84-311-0200-4.
* Hickman, C. P. W. C. Ober e C. W. Garrison (2006): *Principios integrales de zoología*, 13ª ed. Madrid: McGraw-Hill Interamericana. ISBN 84-481-4528-3.
* Remane, A. Storch, V. e Welsch (1980): *Zoología sistemática. Clasificación del reino animal*. Barcelona: Ediciones Omega. ISBN 84-282-0608-2.

### Outros artigos

* Lista de crustáceos de Galicia

|  |  |
| --- | --- |
| Control de autoridades | 
* Wd: Q72629
* EBID: ID
* MAG: 2780819619

 |

|  |  |
| --- | --- |
| Identificadores taxonómicos | 
* Dyntaxa: 3000655
* EOL: 2601770
* EPPO: 1EUMAL
* FE: 13285
* FE-New: ID
* Fossilworks: 133225
* iNaturalist: 774775
* ITIS: 89801
* NCBI: 72041
* WoRMS: 1086

 |